b'\n_START_ARTICLE_\nVestoppland\n_START_PARAGRAPH_\nVestoppland er betegnelsen p\xc3\xa5 omr\xc3\xa5dene i Oppland fylke som ligger vest for Mj\xc3\xb8sa, og omfatter distriktene Toten, Hadeland og Land, samt Gj\xc3\xb8vik kommune. Bakgrunnen for navnet er den historiske landsdelen Opplandene, og det senere Oplandenes amt, som omfattet b\xc3\xa5de dagens Hedmark og Oppland fylker. I noen administrative sammenhenger inng\xc3\xa5r ogs\xc3\xa5 Valdres i Vestoppland._NEWLINE_Distriktet omfatter \xc3\xa5tte kommuner med til sammen 99\xc2\xa0810 innbyggere (1. januar 2015) og et samlet areal p\xc3\xa5 4\xc2\xa0441 km\xc2\xb2. Byen i omr\xc3\xa5det heter Gj\xc3\xb8vik.\n_START_SECTION_\nKommuneinndelingshistorikk\n_START_PARAGRAPH_\nI 1838 ble omr\xc3\xa5det inndelt i kommunene Jevnaker, Gran, Land, Vestre Toten, \xc3\x98stre Toten, Vardal og Biri. I 1847 ble Land delt i Nordre Land og S\xc3\xb8ndre Land kommuner. I 1861 ble Gj\xc3\xb8vik skilt ut som bykommune av Vardal. I 1897 ble Brandbu skilt ut som egen kommune av Gran. I 1898 ble Lunner skilt ut som egen kommune av Jevnaker. I 1907 ble Eina og Kolbu skilt ut som egne kommuner av Vestre Toten. I 1909 ble Snertingdal skilt ut som egen kommune av Biri. I 1913 ble Fluberg skilt ut som egen kommune av S\xc3\xb8ndre Land, og Torpa skilt ut som egen kommune av Nordre Land. (Kilde: Br\xc3\xb8gger, Waldemar: Norge. Geografisk leksikon. Cappelen, 1963)._NEWLINE_I 1962 ble Brandbu gjeninnlemmet i Gran, og Furulund krets av Gran p\xc3\xa5 vestsiden av Randsfjorden overf\xc3\xb8rt til Jevnaker. Samme \xc3\xa5r ble Fluberg gjeninnlemmet i S\xc3\xb8ndre Land, og Torpa i Nordre Land. I 1964 ble Vardal, Biri og Snertingdal innlemmet i Gj\xc3\xb8vik kommune, Eina ble gjeninnlemmet i Vestre Toten, det meste av Kolbu ble innlemmet i \xc3\x98stre Toten og resterende deler av Kolbu ble gjeninnlemmet i Vestre Toten.\n_START_SECTION_\nByer\n_START_PARAGRAPH_\nGj\xc3\xb8vik fikk bystatus som kj\xc3\xb8pstad i 1860.\n_START_SECTION_\nHistorie\n_START_PARAGRAPH_\nOmr\xc3\xa5det var opprinnelig en del av landsdelen Opplandene, som omfattet n\xc3\xa5v\xc3\xa6rende Hedmark, Oppland, Romerike og Ringerike. Opplandene var inndelt i fylkene Raumafylki (n\xc3\xa5v\xc3\xa6rende Romerike og Gl\xc3\xa5mdalen), Heinafylki (n\xc3\xa5v\xc3\xa6rende Hedmarken og Gj\xc3\xb8vik), Eystridalir (\xc3\x98sterdalen), Gudbrandsdalir (Gudbrandsdalen) og Hadafylki (Hadeland, Land, Toten og Ringerike). Dagens Vestoppland omfatter dermed st\xc3\xb8rstedelen av Hadafylki, med den forskjell at Hadafylki inkluderte Ringerike men ikke Gj\xc3\xb8vik.'